ভুয়ো ভোটার ধরতে দলের বৈঠকে গরহাজির অভিষেক, ডাকলেন আলাদা বৈঠক

কলকাতা: ভুয়ো ভোটার (Fake Voter) ধরতে মমতা বন্দ্যোপাধ্যায়ের গড়ে দেওয়া কমিটির বৈঠকে বৃহস্পতিবার গরহাজির রইলেন অভিষেক বন্দ্যোপাধ্যায়। ভুয়ো ভোটাররে কাজ কতদূর এগোল তা খতিয়ে দেখতে বৃহস্পতিবার বাইপাসের ধারে তৃণমূল ভবনে শুরু হল তৃণমূলের কোর কমিটির বৈঠক (TMC Core Committee Meeting)। তাৎপর্যপূর্ণ ভাবে এদিনের বৈঠকে উপস্থিত নেই দলের সর্বভারতীয় সাধারণ সম্পাদক অভিষেক বন্দ্যোপাধ্যায়। পাশাপাশি বৈঠকে উপস্থিত ছিলেন না রাজ্যসভার দলনেতা ডেরেক ও ব্রায়েন, মিডিয়া সেলের আইটি ইনচার্জ দেবাংশু ভট্টাচার্যও। তবে ঠিক কী কারণে তারা এদিনের কোর কমিটির বৈঠকে অনুপস্থিত তা স্পষ্ট নয়। ভোটার তালিকার স্ক্রুটিনি নিয়ে ১৫ মার্চ বিকেল চারটের সময় ভার্চুয়াল বৈঠক ডেকেছেন অভিষেক বন্দ্যোপাধ্যায় (Abhishek Banerjee)। অভিষেকের অনুপস্থিতি শাসকদলের ভিতরে আবার নতুন জল্পনার জন্ম দিয়েছে। কেন অভিষেক এলেন না, তা নিয়ে আলোচনা শুরু হয়েছে। বৈঠকে উপস্থিত এক ‘প্রবীণ’ নেতা আবার বলেছেন, ‘‘কে এলেন, কে এলেন না, জানি না। রাজনৈতিক মহলের মতে দলের শীর্ষ নেতৃত্ব তথা সুপ্রিমোর সঙ্গে কি অভিষেকের দূরত্ব বড়েছে। তবে নেতাজি ইন্ডোরের বৈঠকে অভিষেক স্পষ্ট বলেছেন, ‘আমার গলা কেটে দিলেও মমতা বন্দ্যোপাধ্য়ায়ের নাম বেরবে।’

বাংলার একই এপিক নম্বরে বিহার, হরিয়ানা, উত্তরপ্রদেশের মতো ভিন রাজ্যের ভোটারদের নাম ঢুকিয়ে বিজেপি বাংলা দখলের চেষ্টা করছে। বাংলা এমনই অভিযোগ করেছিলেন মুখ্যমন্ত্রী। ২৭ ফেব্রুয়ারি নেতাজি ইনডোরের দলীয় বৈঠক থেকে তৃণমূল সুপ্রিমো মমতা বন্দ্যোপাধ্যায়ের ভোটার লিস্ট নিয়ে দলীয় কর্মীদের কড়া হুঁশিয়ারি দিয়েছিলেন। বিধানসভা ভিত্তিক বুথ ধরে ধরে ভোটার তালিকা খতিয়ে দেখার নির্দেশ দিয়েছিলেন নেত্রী। ভোটার তালিকা খতিয়ে দেখার ক্ষেত্রে কোনও ধরনের গাফিলতি যাতে না হয় সেই নিয়েও বার্তা দিয়েছিলেন মমতা। তৃণমূলের রাজ্য সভাপতি সুব্রত বক্সীর নেতৃত্বে সেই কমিটি গঠন করে দেন তৃণমূল নেত্রী। কমিটিতে দ্বিতীয় নাম ছিল অভিষেকের। আর সেই কমিটির প্রথম বৈঠকেই দেখা মিলল না অভিষেকের। শুধু তাই নয়, পৃথক বৈঠকেরও ডাক দিয়েছেন অভিষেক বন্দ্যোপাধ্যায়। ভোটার তালিকার স্ক্রুটিনি নিয়ে ১৫ মার্চ বিকেল চারটের সময় ভার্চুয়াল বৈঠক ডেকেছেন অভিষেক বন্দ্যোপাধ্যায়।

আরও পড়ুন: রাজ্যপাল-মুখ্যমন্ত্রীর দ্বন্দ্ব ‘চায়ে পে চর্চা’য় মিটিয়ে নিক, পরামর্শ আদালতের

সূত্রের খবর, প্রথম বৈঠকে ভোটার তালিকার কাজ এক একটি সাংগঠনিক জেলায় ভাগ করে নেতাদের দায়িত্ব দেওয়া হয়েছে। রাজ্য সভাপতি বক্সী নিজে দেখবেন দক্ষিণ কলকাতার কাজ। ১৪ মার্চের মধ্যে জেলাভিত্তিক কমিটি ভোটার তালিকার স্ক্রুটিনি নিয়ে নিজেদের মধ্যে সভা করে নেবে। কোর কমিটির এক একজন সদস্যকে দুই থেকে তিনটি জেলার দায়িত্ব দেওয়া হয়েছে। বুথ ভিত্তিক ভোটার লিস্টের প্রত্যেকটি এন্ট্রির স্ক্রুটিনি হবে। একই এপিক নাম্বারে আলাদা আলাদা নাম থাকলে সেটাকে পৃথকভাবে নথিভুক্ত করতে হবে। এ রাজ্যে ভোট দেওয়ার অধিকারী নন এমন নামগুলিকে আলাদা করে নথিভুক্ত করতে হবে। অন্যায় বা অযাচিতভাবে ভোটার তালিকা থেকে যে সমস্ত নাম বাদ গিয়েছে সেগুলিকে পুনরায় নথিভুক্ত করতে হবে। অনলাইনে আবেদনের মাধ্যমে যে সমস্ত ভোটারের নাম নথিভুক্ত হয়েছে সেগুলিকে বিশেষ নজরদারি করতে হবে। ২০২৫ এর ভোটার তালিকার বিধানসভা ভিত্তিক প্রত্যেকটি বুথের প্রতিটি পার্টে ভোটারদের সঙ্গে যোগাযোগের মাধ্যমে স্কুটিনি করতে হবে। একই সঙ্গে ভোটার তালিকার সত্যতা যাচাই করতে হবে।

অন্য খবর দেখুন